Privaatskoolgroep ontken segregasieCurro Roodeplaat. Foto: Curro.co.za Die Curro-privaatskoolgroep het Donderdag beweringe van rassesegregasie ontken en gesê hul leerlinge woon geïntegreerde klaskamers by. Dit volg nadat Curro Roodeplaat in Pretoria daarvan beskuldig is dat klasse aan leerlinge toegeken word op grond van hul ras. “Ons wil al ons belanghebbendes verseker dat Curro se leerlinge in al die verskillende grade wel geïntegreer word,” het dr. Chris van der Merwe, Curro se woordvoerder, in ŉ verklaring gesê. “Dit word gedoen op ŉ wyse wat ŉ veilige leeromgewing bevorder, waarin leerders kan floreer. Die beginsel geld vir alle Curro-skole.” Hy het gesê Curro het nagenoeg 36 000 leerlinge in hul 42 skole en dat 63% van die leerlinge swart is. “Dit ondersteun en is ŉ weerspieëling van Curro se verbintenis om skole te bou wat integrasie onder leerlinge te verseker. Ons filosofie was nog altyd, en is steeds, om toeganklike onderwys aan Suid-Afrikaners van alle agtergronde te skep. Ons streef daarna om ŉ waardestelsel te bevorder waar ŉ kind se vriendelikheid, positiewe dissipline, Christelike etos en waardes en kreatiewe denke bevorder word,” het hy bygevoeg. EWN het Donderdag berig byna 30 ouers by die skool het na bewering ŉ petisie onderteken om ŉ verduideliking te eis van die Curro Roodeplaat Privaatskool. Die ouers dring daarop aan dat die skool in ooreenstemming met die land se Grondwet optree. André Pollard, streeksbestuurder van Curro Holdings, het ontken dat die skool leerlinge skei op grond van hul ras. “Dit is nie omdat ons die wittes wil skei nie, dit gaan oor vriendskappe. Kinders kan vriende maak met kinders van hul kultuur,” het hy aan die uitsaaier gesê. Ouers wou glo weet hoekom sommige klasse net uit swart kinders bestaan, terwyl die wit leerlinge bymekaar gehou word. Pollard het gesê die aantal wit leerlinge by die skool was baie min en daarom probeer die skool om hulle saam te plaas. “Sodra daar 12 of meer wit leerlinge is, word hulle verdeel en gelykop in ander klasse geplaas,” het Pollard verduidelik. EWN het Vrydag berig die Gautengse departement van onderwys gaan beamptes na die skool stuur om die aantygings te ondersoek.